《送子相》
明代·李攀龙

自作白云郎，未厌沧洲意。偶然薄禄混风尘，论交千里贤豪至。

元美翩翩多奇气，南越梁生亦雄视。二子招携从此逝，尔今卧病缘何事。

绿鬓还乡已壮游，锦帆十月下扬州。移家好住昭明楼，种瓜莫羡东陵侯。

文章万古垂大业，富贵浮云非所求。知君林壑百不忧，图书四壁高枕秋。

世人那识淮海士，须行便为名山留。丈夫义岂辱颜色，使我摧眉去即休。

安能訾哫向权势，咄唶空令达者羞。夙昔竟寥阔，后来复泱莽。

相看一别雨坠天，他时神剑来精爽。既言郊薮走麟凤，朝廷宁得无吾党。

卿也抽簪且偃仰，渔阳日影黯如黡，蓟门雪花大于掌。

马上燕歌变徵声，壶中酒尽君当往。

作者简介：李攀龙（1514—1570）字于鳞，号沧溟，汉族，历城（今山东济南）人。明代著名文学家。继“前七子”之后，与谢榛、王世贞等倡导文学复古运动，为“后七子”的领袖人物，被尊为“宗工巨匠”。主盟文坛20余年，其影响及于清初。